ORDE do 17 de xullo de 2008 pola que se acorda a cesión dun vehículo todoterreo ao Concello de Malpica de Bergantiños.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 07/08/2008

O Decreto 500/2005, do 15 de setembro, polo que se establece a estrutura orgánica da Consellería de Pesca e Asuntos Marítimos, dispón que esta é o órgano da Administración a que lle corresponde desenvolver as competencias e funcións en materia de ordenación pesqueira en augas interiores, marisqueo, acuicultura, confrarías de pescadores e demais organizacións e asociacións dos profesionais do sector, de acordo co establecido no Estatuto de autonomía de Galicia e segundo os termos sinalados pola Constitución española.
No marco do réxime legal regulador das relacións entre as administracións e as corporacións de dereito público, logo de petición do Concello de Malpica de Bergantiños, cómpre cederlle, para uso da Asociación de Voluntarios de Protección Civil, o vehículo todo terreo adscrito a esta consellería, para ser destinado a fins de utilidade pública e de interese social.
Para tal fin, a Consellería de Pesca e Asuntos Marítimos tramitou o expediente de cesión, de conformidade co disposto no artigo 35 bis da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo.
Polo exposto, e en uso das facultades que me confiren os artigos 34.6º e 38 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º
Acórdase a cesión ao Concello de Malpica de Bergantiños, para uso da Asociación de Voluntarios de Protección Civil, do seguinte vehículo:
Marca: Nissan.
Modelo: Terrano II.
Matrícula: C-8839-BJ.
Ano de matriculación: 1994.
Artigo 2º
A cesión sinalada no artigo anterior queda sometida ás seguintes cláusulas:
a) De conformidade ao establecido polos artigos 35 bis da Lei 3/1985, do patrimonio da Comunidade Autónoma de Galicia, e 96 bis do Decreto 50/1989, polo que se aproba o seu regulamento, o ben cedido será destinado polo concello cesionario a fins de utilidade pública ou interese social, de xeito especial á colaboración en salvamento marítimo e na loita contra a contaminación mariña.
b) A cesión, en uso, outorgarase polo prazo de cinco anos, contados a partir da súa formalización, e será prorrogable por períodos sucesivos de igual duración, sempre que exista acordo expreso desta consellería, despois da petición formulada polo concello cesionario con anterioridade ao vencemento do período anterior, quedando excluída a tácita recondución.
c) O concello cesionario farase cargo dos gastos necesarios para a reparación e posta en funcionamento do dito ben, realizando tamén todas as reparacións que sexan necesarias para mantelo en bo estado de uso, sen que no momento da súa devolución á Consellería de Pesca e Asuntos Marítimos poida esta ser compelida á satisfacción dos gastos realizados por ningún destes conceptos.
Tanto se o ben cedido non se aplicase aos fins sinalados como se se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o ben reverterá na Comunidade Autónoma de Galicia, que terá dereito a percibir, logo da taxación pericial, o valor do detrimento ou deterioración que sufrise.
d) O concello cesionario responderá do valor do ben cedido no caso de destrución, roubo ou perda e asumirá a obriga de constituír un seguro de responsabilidade civil coa finalidade de garantir a cobertura dos danos que puidese ocasionar, tanto ás persoas como ás propiedades, coa utilización do ben cedido.
Artigo 3º
A devandita cesión formalizarase mediante acta subscrita polo secretario xeral desta consellería ou funcionario en que delegue, e o órgano competente do Concello de Malpica de Bergantiños, e deberá constar nela o acordo de cesión e a aceptación do cesionario.
Disposicións derradeiras
Primeira.-A Consellería de Pesca e Asuntos Marítimos, a través da Secretaría Xeral, realizará os trámites necesarios para a efectividade desta orde.
Segunda.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 17 de xullo de 2008.
Carmen Gallego Calvar
Conselleira de Pesca e Asuntos Marítimos